Gerard Piqué

Gerard Piqué Bernabeu (s. 2. helmikuuta 1987 Barcelona, Barcelonan maakunta, Espanja) on espanjalainen ammattilaisuransa päättänyt jalkapalloilija, joka pelasi puolustajan pelipaikalla. Häntä pidetään yhtenä Espanjan historian parhaista pelaajista, ja hän voitti urallaan 37 mestaruutta, mikä on yksi kaikkien aikojen korkeimmista lukemista.
Piqué edusti urallaan 18 vuotta kestäneellä pääsarjaurallaan Manchester Unitedia, Real Zaragozaa ja Barcelonaa. Hän pelasi Espanjan maajoukkueessa 102 ottelua, ja voitti kultaa maailmanmestaruuskilpailuissa 2010 ja Euroopan-mestaruuskilpailuissa 2012.
Seurajoukkueura.
Manchester United ja Real Zaragoza.
Piqué pelasi Barcelonan nuoriso- ja akatemiajoukkueissa, kunnes teki heinäkuussa 2004 debyyttinsä Manchester Unitedin edustusjoukkueessa. Hän pelasi ensimmäisellä kaudellaan yhden ottelun Mestarien liigassa, FA Cupissa ja Englannin liigacupissa. Hän debytoi Englannin Valioliigassa 15. elokakuuta 2005 Sunderlandia vastaan. Manchester City voitti liigacupin 2005–2006, mutta Piqué ei kuulunut loppuottelun kokoonpanoon.
Piqué siirtyi kaudeksi 2006–2007 lainasiirrolla espanjalaiseen Real Zaragozaan. Hän pelasi Espanjan liigakaudella 22 ottelua ja teki niissä kaksi maalia, toisen Villarrealia ja toisen Gimnàsticia vastaan. Piqué pelasi Copa del Reyssä kuusi ottelua ja teki maalin puolivälierien toisessa osaottelussa Barcelonan verkkoon.
Manchester United voitti kaudella 2007–2008 sekä liigamestaruuden, Mestarien liigan että Community Shieldin. Piqué pelasi liigassa yhdeksän ottelua. Mestarien liigassa hän pelasi kolme ottelua avauskokoonpanossa ja teki kaksi maalia. Community Shieldissä hän ei saanut peliaikaa.
Barcelona.
Piqué pelasi Barcelonan edustusjoukkueessa vuosina 2008–2022, ja hän on 616 ottelullaan seurahistorian viidenneksi eniten otteluita pelannut pelaaja. Hän teki joukkueessa kaikki kilpailut mukaan luettuina 53 maalia ja antoi 13 maalisyöttöä.
Piqué palasi Barcelonaan aluksi nelivuotisella sopimuksella. Hän teki uuden sopimuksen, joka kesti vuoteen 2015. Piquén ulosostopykälä nousi 50 miljoonasta eurosta 200 miljoonaan euroon. Vuonna 2014 hän teki Barcelonan kanssa jatkosopimuksen, joka ulottui vuoteen 2019. Lokakuussa 2020 hän teki Barcelonan kanssa kesään 2024 ulottuvan jatkosopimuksen.
Piqué voitti Barcelonan riveissä yhdeksästi Espanjan liigamestaruuden, kolmesti Mestarien liigan, kolmesti Uefa Super Cupin, kolmesti seurajoukkueiden MM-kilpailut, seitsemästi Copa del Reyn ja kuudesti Espanjan supercupin.
Fifan palkinnot.
Piqué on ollut Fifan tähdistökentässä mukana vuosina 2010, 2011 sekä 2012. Fifan Kultaisen pallon äänestyksessä hän on ollut vuosina 2011 ja 2012. Vuonna 2011 hän sijoittui sijalle 23. Vuonna 2012 Espanja voitti EM-kisat ja Piqué sijoittui sijalle 21.
Maajoukkueura.
Piqué on edustanut Espanjaa maajoukkuetasolla useissa juniori-ikäluokissa. Vuonna 2006 hän oli voittamassa alle 19-vuotiaiden Euroopan-mestaruutta. Ensiesiintymisensä Espanjan A-maajoukkueessa hän teki 11. helmikuuta 2009 ystävyysottelussa Englantia vastaan. Vuonna 2010 hän oli voittamassa maailmanmestaruutta. Euroopan mestaruuden Piqué voitti vuonna 2012. Hän lopetti maajoukkueuransa kesällä 2018 tehtyään 102:ssa ottelussa 5 maalia.
Yksityiselämä.
Pique oli parisuhteessa laulaja Shakiran kanssa yli kymmenen vuotta heidän tavattua MM-kisoissa 2010. Pari sai kaksi poikaa (s. 2013 ja 2015). Suhde päättyi pettämiskohuun, jossa Pique jäi kiinni nuoremman tyttöystävän kanssa.
Pique on tukenut Katalonian itsenäistymishanketta.